Fuq ordni tal-Qorti, Venezweljan se jibqa’ jinżamm taħt arrest preventiv wara li l-awtoritajiet Taljani talbu għall-estradizzjoni tiegħu minn Malta.    Il-Venezweljan, Diego Rugeri ta’ 38 sena, oġġezzjona għat-talba għall-estradizzjoni. Illum, Rugeri deher quddiem il-Maġistrat Doreen Clarke hekk kif intemmet il-piena t’erba’ xhur ħabs. Huwa kien arrestat f’Malta fi Frar li għadda wara li nstab ħati ta’ falsifikazzjoni ta’ dokumenti u l-użu tagħhom.  L-Italja ħarġet mandat t’arrest Ewropew fil-konfront ta’ Rugeri biex jiġi estradit lejn l-Italja wara li kiser il-kundizzjonijiet tal-ħelsien mill-arrest li ngħataw mill-Qrati Taljani. Fuq ordni tal-Qorti, Rugeri se jinżamm taħt arrest preventiv.  L-Avukat Stefan Tonna Lowell qed jidher għal Rugeri, filwaqt li l-prosekuzzjoni qed titmexxa mill-Ispettur Mario Cuschieri u Edel Mary Camilleri.